PSH ส่งโปรแรง “จัดยกแพค แจกยกบ้าน” กระตุ้นยอดขาย Q2
PSH จัดโปรแรง "จัดยกแพค แจกยกบ้าน” หวังช่วยเพิ่มกำลังซื้อให้คนมีบ้านได้ง่ายขึ้น เปิดจองบ้านทุกโครงการ 1 พ.ค.-30 มิ.ย.65 ฟรีค่าใช้จ่ายหลายรายการ  กู้เต็ม 100% ดอกเบี้ยต่ำ 0.69% และข้อเสนอพิเศษจากธนาคาร  แถมของตกแต่งบ้านอีกเพียบ
PSH จัดโปรแรง "จัดยกแพค แจกยกบ้าน” ช่วงพ.ค.-มิ.ย.65 หวังช่วยเพิ่มกำลังซื้อให้คนมีบ้านได้ง่ายขึ้น กระตุ้นยอดขายไตรมาส 2/65
3 พ.ค. 2565

นายปิยะ ประยงค์ ประธานเจ้าหน้าที่บริหาร บริษัท พฤกษา เรียลเอสเตท จำกัด (มหาชน) บริษัทในเครือบริษัท พฤกษา โฮลดิ้ง จำกัด (มหาชน) หรือ PSH เปิดเผยว่า ที่อยู่อาศัยภายใต้แบรนด์พฤกษา 13 แบรนด์ทั้งโครงการแนวราบและแนวสูงยังคงเป็นแบรนด์ที่ผู้บริโภคให้ความเชื่อมั่นมาอย่างต่อเนื่อง โดยในช่วงไตรมาส 1/2565 ยอดขายโครงการที่อยู่อาศัยของพฤกษาโดยรวมทะลุเป้าเกินกว่าที่ตั้งไว้ ซึ่งเป็นผลมาจากการใช้กลยุทธ์การตลาดดิจิทัลที่สื่อสารโดยตรงกับกลุ่มเป้าหมายได้อย่างทั่วถึงอีกทั้งตัวสินค้ามีความหลากหลายครบทุกเซ้กเม้นท์สามารถตอบโจทย์ความต้องการของผู้บริโภคยุคใหม่ได้ตรงใจ
ทั้งนี้จากการประเมินสถานการณ์ผู้บริโภคในกลุ่มที่ต้องการซื้อบ้านมาอย่างต่อเนื่องตั้งแต่ต้นปี 2565 จนถึงปัจจุบัน ยังพบว่าผู้บริโภคมีกำลังซื้อที่จำกัดเนื่องจากสภาพเศรษฐกิจที่ซบเซาจากผลกระทบการแพร่ระบาดโควิด-19  ประกอบกับสถานการณ์สู้รบระหว่างรัสเซียและยูเครนที่เป็นปัจจัยลบต่อสภาพเศรษฐกิจโลกและไทย รวมทั้งแนวโน้มภาวะเงินเฟ้อภายในประเทศที่เพิ่มขึ้น กลายเป็นอีกปัจจัยที่ทำให้ภาระค่าใช้จ่ายในการดำรงชีพเพิ่มขึ้นตาม ส่งผลให้ผู้บริโภคอาจยังมีการชะลอการใช้จ่ายสำหรับสินทรัพย์ขนาดใหญ่
อย่างไรก็ดีเพื่อช่วยกระตุ้นและฟื้นฟูเศรษฐกิจ ภาครัฐโดยธนาคารแห่งประเทศไทย (ธปท.) จะได้ผ่อนคลายมาตรการ LTV 100% (Loan-to-value-ratio) จนถึงสิ้นปี 65 ให้ผู้ซื้อบ้านสามารถขอสินเชื่อที่อยู่อาศัยจากธนาคารได้เต็มจำนวนของราคาบ้าน อีกทั้งครม.ยังได้อนุมัติให้มีการลดค่าจดทะเบียนโอน-จำนองอสังหาฯ เหลือเพียง 0.01% ทำให้ผู้ประกอบการด้านอสังหาฯ  ธนาคารและพันธมิตรคู่ค้าสามารถร่วมมือกันจัดรายการส่งเสริมการขายที่ดึงดูดผู้บริโภคด้วยการลดภาระค่าใช้จ่ายต่างๆ ในการซื้อบ้านเพื่อเพิ่มกำลังซื้อให้ประชาชนที่อยากมีบ้านสามารถเป็นเจ้าของสินทรัพย์ได้ง่ายขึ้น
ส่วนฝั่งของ “พฤกษา” ได้ออกแคมเปญ โปรโมชั่นจัดยกแพค แจกยกบ้าน เพื่อลดภาระให้กับลูกค้าที่จองบ้านของพฤกษาทุกโครงการที่เข้าร่วม เพราะเข้าใจดีว่าการมีบ้านหนึ่งหลังไม่ได้จบอยู่ที่ราคาบ้าน แต่ยังมีค่าใช้จ่ายยิบย่อยอีกหลายเรื่องกว่าจะทำให้การมีบ้านพร้อมเข้าอยู่ได้อย่างสมบูรณ์ เริ่มตั้งแต่ 1 พ.ค.- 30 มิ.ย. 2565
โดยมอบสิทธิประโยชน์เกินคุ้มกว่าโปรโมชั่นมาตรฐานทั่วไปที่ให้มากกว่าทั้งส่วนลดเงินสด  ไม่ว่าจะเป็น อยู่ฟรีก่อนผ่อนทีหลังนานสูงสุด 24 เดือน ฟรีค่าส่วนกลางสูงสุด 36 เดือนและฟรีทุกค่าใช้จ่ายในวันโอนมากกว่า 8 รายการ กล่าวได้ว่า เพียงวางเงินจองและทำสัญญาตามเงื่อนไข แม้มีเงินสดไม่พอ ก็สามารถใช้โปรโมชั่นร่วมกับบัตรเครดิตผ่อน 0% นาน 3 เดือนแถมแลกคืนเป็น Cash Back ได้อีก 10%
อีกทั้งทุกธนาคารที่ร่วมเป็นพันธมิตรกับพฤกษาไม่ว่าจะเป็นธนาคารของรัฐและธนาคารพาณิชย์ ยังสนับสนุนโปรโมชั่นให้ลูกค้ายื่นขอกู้สินเชื่อได้ 100% เต็มของราคาบ้าน คิดอัตราดอกเบี้ยพิเศษเพียง 0.69% ในปีแรก เริ่มผ่อนสบายๆ ล้านละ 1,000 บาท รายละเอียดเป็นไปตามเงื่อนไขของแต่ละธนาคาร แถมด้วยข้อเสนอพิเศษจากพันธมิตรคู่ค้าแจกของแถมเข้าบ้านให้พร้อมเข้าอยู่ได้ทันที  อาทิ  E-Voucher จากลาซาด้า เซ็ตผ้าม่าน เฟอร์นิเจอร์ครัว และเครื่องใช้ไฟฟ้าในครัวเรือนแบรนด์ดังมากมายจาก ZDECOR  มูลค่าสูงสุด 50,000 บาทต่อยูนิต รวมมูลค่าทั้งสิ้นสูงสุดมากกว่า 4 ล้านบาท